O‘zbekiston Milliy olimpiya qo‘mitasi huzurida Ilmiy-tadqiqot va innovatsiya markazi faoliyatini tashkil etish chora-tadbirlari to‘g‘risida

O‘zbekiston sportchilarining 2020-yilda Tokio shahri (Yaponiya)da bo‘lib o‘tadigan XXXII yozgi Olimpiya va XVI Paralimpiya o‘yinlariga, nufuzli jahon va qit’a sport musobaqalariga puxta tayyorgarlik ko‘rishi uchun zarur shart-sharoitlar yaratish, sport sohasida ilmiy-tadqiqot ishlarini tashkil qilish hamda ilg‘or texnologiyalarni sport tayyorgarlik jarayoniga keng tatbiq qilish ishlarini takomillashtirish maqsadida Vazirlar Mahkamasi qaror qiladi:
 1. O‘zbekiston Milliy olimpiya qo‘mitasi, Jismoniy tarbiya va sport vazirligi hamda Moliya vazirligining O‘zbekiston Milliy olimpiya qo‘mitasi huzurida yuridik shaxs maqomiga ega bo‘lgan Ilmiy-tadqiqot va innovatsiya markazini (keyingi o‘rinlarda Markaz deb ataladi) tashkil etish to‘g‘risidagi taklifi ma’qullansin. 
 Belgilansinki, Markaz O‘zbekiston Respublikasi sportchilarini olimpiya va paralimpiya o‘yinlarida hamda boshqa nufuzli xalqaro musobaqalarda muvaffaqiyatli ishtirok etishi uchun tayyorlashga ko‘maklashuvchi, ularning sport mahoratini oshirish va jismoniy holatini qayta tiklash ishlarini ilmiy-uslubiy va axborot-tahliliy ta’minlash hamda ilmiy-uslubiy kuzatib borish faoliyatini amalga oshiruvchi ixtisoslashtirilgan ilmiy-tadqiqot muassasasi hisoblanadi.
 2. Quyidagilar Markazning asosiy vazifalari etib belgilansin:
 O‘zbekiston Respublikasi sport terma jamoalarining musobaqa va mashg‘ulotlarni rejalashtirishni hisobga olgan holda sportchining individual sport jismoniy yuklamasini tekshirish va maqbullashtirish; 
 sportning tegishli turi bo‘yicha respublika sport federatsiya (uyushma)lari sportchilarining xalqaro musobaqalarda qatnashishga psixologik tayyorgarligini, shuningdek, zarur psixologik korreksiyasini ta’minlash;
 O‘zbekiston Respublikasining sport terma jamoalari sporchilarining mashg‘ulot yuklamalarini tahlil qilish, kutilayotgan sport natijalariga erishishga qaratilgan sport tayyorgarligini rejalashtirish va dasturlash; 
 sport terma jamoalari a’zolarini sport musobaqalariga, xususan olimpiya o‘yinlariga tayyorgarlik ko‘rish amaliyotiga mashq va musobaqalar samaradorligi hamda sportchilarda sport mahoratining o‘sishiga xizmat qiluvchi zamonaviy innovatsiya texnologiyalari va uslublarini joriy etish;
 sport tayyorgarligi davomida sportchilarning funksional holatini uzluksiz monitoring qilish hamda sport musobaqalarida ishtirok etish natijalarini jamoaviy va shaxsiy jihatdan baholash tizimini yaratish bo‘yicha yagona yondashuvni ishlab chiqish;
 sportchilarning texnik-taktik, psixofiziologik holatini va ularning jismoniy tayyorgarligini o‘rganish, sport sohasida fundamental va amaliy tadqiqotlar olib borish; 
 sport sohasidagi dolzarb ilmiy muammolarga bag‘ishlangan ilmiy, ilmiy-amaliy konferensiyalar, seminarlar, yig‘ilishlar tashkil etish.
 3. Quyidagilar Markaz faoliyatini moliyalashtirish manbalari etib belgilanishi ma’lumot uchun qabul qilinsin:
 xo‘jalik faoliyatidan va shartnoma asosida ko‘rsatiladigan xizmatlardan olinadigan daromadlar;
 O‘zbekiston Respublikasi Innovatsion rivojlanish vazirligi tomonidan o‘tkaziladigan tanlovlar natijalari bo‘yicha ajratiladigan grantlar;
 xalqaro moliya va boshqa institutlar kreditlari, xorijiy tashkilotlarning grantlari;
 jismoniy va yuridik shaxslar, shu jumladan O‘zbekiston Respublikasi norezidentlarining homiylik xayriyalari;
 qonunchilik hujjatlarida taqiqlanmagan boshqa manbalar.
 4. Markaz quyidagi chora-tadbirlarni moliyalashtirish uchun o‘z mablag‘laridan foydalanish huquqiga ega ekanligi inobatga olinsin: 
 Markaz xodimlarining ish haqi va ularni moddiy rag‘batlantirish, malakali xorijiy mutaxassislar va maslahatchilarni jalb etish, shu jumladan, fuqarolik-huquqiy shartnomalar asosida jalb etish, Markaz rahbariyati va xodimlarini xorijga xizmat safarlariga yuborish xarajatlarini qoplash; 
 Markaz xodimlarini tayyorlash, qayta tayyorlash va ularning malakasini oshirish;
 zamonaviy axborot va innovatsion texnologiyalarni joriy etish, Markazning moddiy-texnik bazasini modernizatsiya qilish va mustahkamlash; 
 qonunchilik hujjatlariga muvofiq Markazga yuklangan vazifalarni hal etish va uning faoliyatini rivojlantirish bilan bog‘liq boshqa tadbirlarni amalga oshirish.
 5. O‘zbekiston Respublikasi Innovatsion rivojlanish vazirligi Markazning fan, texnologiya va innovatsiya orqali sportda yuksak natijalarga erishish, sportchilarning texnik-taktik, psixofiziologik holatini va ularning jismoniy tayyorgarligini o‘rganish, sport sohasida fundamental va amaliy tadqiqotlar olib borish uchun har yili davlat buyurtmasini tasdiqlashda ushbu loyihalarga ajratiladigan budjet mablag‘lari hisobidan grantlar ajratilishini nazarda tutsin.
 6. O‘zbekiston Respublikasi Davlat aktivlarini boshqarish agentligi Toshkent shahar hokimligi bilan birgalikda Markazni joylashtirish bo‘yicha bir oy muddatda Vazirlar Mahkamasiga taklif kiritsin.
 7. O‘zbekiston Milliy olimpiya qo‘mitasiga mustaqil ekspertlarni jalb etish orqali ishchi guruh tuzgan holda ikki oy muddatda belgilangan tartibda:
 Markaz ustavini ishlab chiqish va tasdiqlash;
 Markaz tarkibida sportchilarni sport musobaqalariga tayyorlash, ularning sport mahoratini oshirish, sportchilarning tayyorgarligini (jismoniy, texnik-taktik, funksional, psixologik) o‘rganish bo‘yicha ilmiy-kompleks laboratoriyalar va axborot-tahliliy bo‘limlarni nazarda tutgan holda uning tuzilmasi hamda shtatlar jadvalini tasdiqlash; 
 Markazni yuklangan vazifalarni bajarish uchun zarur nazariy bilim va amaliy ko‘nikmalarga ega bo‘lgan yuqori malakali mutaxassislar bilan to‘ldirish;
 Markazni xalqaro talablarga javob beradigan zamonaviy sport asbob-uskunalari va anjomlari, axborot-kommunikatsiya texnologiyalari, shuningdek, mebel va boshqa texnik vositalar bilan jihozlash tavsiya etilsin. 
 8. O‘zbekiston Respublikasi Jismoniy tarbiya va sport vazirligi manfaatdor vazirlik va idoralar bilan birgalikda o‘zlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin.
 9. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari — O‘zbekiston Respublikasi Turizmni rivojlantirish davlat qo‘mitasi raisi A.A. Abduxakimov zimmasiga yuklansin.